《蒙左辖复次韵见寄复赋一首》
宋代·葛胜仲

四海吴兴公，嗜学屏尘霿。妙龄仪天朝，献纳言必中。

轩轩云鹏升，洋洋壑鱼纵。内庭大手笔，傅班真伯仲。

武库富所藏，砥柱矻不动。肮脏妨居中，大观俄归凤。

归来一丘壑，弹冠谢王贡。嶪峨悬霤山，窈窕琦玕洞。

奇礓不待辇，桐竹已前种。神畀贾长头，天扶孔独诵。

衡霍缩地来，林深听幽哢。轩池揽风月，杖屦屏营从。

山赀自足了，不待烧铅汞。斯文未应丧，审象俄入梦。

岩廊翊元化，告猷无日空。上游倚韬钤，出听秣陵讼。

方将脍刘辟，行酒赢万瓮。急流自勇退，惟深閟神用。

行藏亦何常，此道圣贤共。终为岩野霖，且并苕溪葑。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。